Pályázat esélyegyenlőségi biztos tisztségre

Fenyvesi Dóra Évának hívnak, 1994. augusztus 9-én születtem Nagykanizsán, Zala megyében.   
Másodéves biológushallgató vagyok az Eötvös Loránd Tudományegyetem Természettudományi Karán.

Mióta itt tanulok, azóta érdekel a diákság élete az egyetemen és ezen kívül egyaránt, ezért nagyon fontosnak tartom a Hallgatói Önkormányzat munkáját, és szeretnék is tagjává válni ennek a hasznos szervezetnek. Amikor megtudtam hogy megüresedik az esélyegyenlőségi biztos pozíciója, rögtön eszembe jutott hogy jelentkezzek.

Közel érzem magam a pozíció feladatköréhez, és úgy gondolom, hogy tisztességgel és felelősséggel tudnám végezni a munkámat. Alkalmazkodó és rugalmas embernek tartom magam, általában képes vagyok a legváratlanabb helyzeteket is megoldani, de legalábbis mindenből kihozni a legjobbat, ami tőlem telik. Könnyen elérhető vagyok telefonon és az interneten keresztül egyaránt. Szeretem az embereket és kíváncsi vagyok rájuk, az életükre, kommunikatív és segítőkész vagyok. Szerintem ez egy olyan feladatkör, ami törődést és empátiát is igényel, mivel olyan emberekkel létesít kapcsolatot, akiket a társadalom bizonyos rétegei kiközösítenek, nem vesznek figyelembe vagy elítélnek csak azért, mert önhibájukon kívül hátránnyal indulnak velünk szemben. Pontosan ezért becsülöm az esélyegyenlőségi szervezetek tevékenységét, mert nagyon fontos amit csinálnak.

Több hetes ápolási gyakorlatot töltöttem kórházban, és Édesanyám kapcsán (aki doktornő) gyakran kerültem kapcsolatba sérült, beteg, vagy bármilyen okból hátrányos helyzetű emberekkel, ugyanis Édesanyám is nagy törődéssel fordul páciensei felé és figyel az életkörülményeikre is. Abban a szellemben nőttem fel, hogy nem elfordulni kell embertársainktól, hanem jobbá tenni egymás életét, segítő kezet nyújtani azoknak, akik rászorulnak.

Úgy gondolom, hogy arányaiban egyre több hátránnyal induló ember kerül ma a felsőoktatásba, és fontosnak tartom támogatni őket tanulmányaikban, érdekeik érvényesítésében és az ügyintézésben, hogy útjuk zökkenőmentesebb legyen.  
Munkámmal szeretném segíteni a diáktársaim életét, és elősegíteni a campus fejlődését is, például új braille táblák felszerelését vagy javítását. Nagyon fontosnak tartom a campus épületeinek további akadálymentesítését, például önműködő ajtók beszerelését. Továbbá támogatom az esélyegyenlőségi honlap tartalommal való feltöltését és fejlesztését, ezen belül is azt, hogy a rászorulók számára fenntartott eszközök hollétéről és igénybevehetőségéről az intézmény naprakész információkkal szolgáljon az érintetteknek. Előnyösnek tartom a baba-szoba projekt véghezvitelét, mert az egyetemi tanulmányaik éveiben gyermeket vállaló fiatalok (és akár az egyetemi dolgozók) számára hatalmas könnyebbséget jelentene egy ilyen tér biztosítása.

Az alapképzés elvégzése után mindenképpen mesterképzésre fogok jelentkezni, jelen ismereteim alapján leginkább a humánbiológia területe érdekel és a jövőben az emberiséget és az egészségügyet támogató kutatásokban szeretnék részt venni. Angolul és németül folyékonyan, franciául alapszinten beszélek, ezért szükség esetén idegennyelvű hallgatókkal is tudok kommunikálni.

A november 9-én (vasárnap) reggel tartandó küldöttgyűlésen családi okok miatt sajnos nem tudok személyesen megjelenni (és emiatt is küldtem késve pályázatomat), de a nap bármely időpontjában elérhető vagyok telefonon.

Köszönöm, hogy elolvastad pályázatomat és figyelmeddel megtiszteltél. Ha bármilyen kérdés felmerülne, emailben, telefonon vagy személyesen egyaránt szívesen válaszolok.  
  
2014. november 8.

Fenyvesi Dóra Éva  
ELTE TTK biológia  
Telefon: +36307331613  
E-mail: doraevaanna5@gmail.com